Zweebrigge

**Zweebrigge** iss e Schtadt in de Hinnerpalz, wo 35,000 Leit lebe, dodemit iss es di klenschd kreisfrei Schtadt vunn Deitschland. Die Schtadt hat e Flughafe, de greeschde Rosegaade vunn Europa, e Outledcender, es Landgeschdied vunn Rhoiland-Palz und iss sids vumm pälzische Owwerlandesgerichd. Duich Zweebrigge fliese die Schwarzbach unn die Hornbach.

## Geschichte

### Name
Der Name Zweebrigge bedeit, dass do zwee Brigge ware. In denne alde Urkunde uff ladein heest es meeschdens *geminipontium* unn 1180 *bipontium*, dess bedeit uff deitsch Zwillingsbrigg odder dobbeldie Brigg. Wo die dobbeld Brigg war, wees heid kenner mee, awwer die beschd Erklärung iss, dass do die Salzstroos midd erer Brigg iwwer die Bach gang iss, damit es Salz nedd nass werd. Neewer dere Brigg hann die Grafe vunn Saarbricke e Burch gehatt unn die Burch unn speder die Schdadd wo sich dort entwickelt hadd, hann all denne Name Zweebrigge kriet.

### Middelalder
Um 1182 is Zweebrigge unner Heinrich em Erschde sids vunn erer Grafschaft worr unn hadd 1352 die Schdaddrechde duich Kenisch Karl dem Verte kriet. De ledschde Graf vunn Zweebrigge, Eberhard, unn sei Fraa Lisa, hann ihr Burch unn Schdadd Zweebrigge 1385 demm Kurferschd Ruprecht dem Erschde vunn de Palz vekaaf. 1410 iss die Kurpalz unner vier Seen uffgedeelt worr unn Zweebrigge iss midd annere Schdedd an de Palzgraf Steffan vunn Palz-Simmere-Zweebrigge komm unn dann 1444 unner demm sein Sohn Ludwig dem Schwadde sids vunn eme selbschdennische Ferschdedum worr. Weil die Ferschde de Herzochstitel gefierd hann, redd ma a gere vumm Herzochdum Palz-Zweebrigge. 1470 is die Schdadd abgebrennd, is awwer glei widder uffgebaut worr. Schunn im Johr 1488 hadd de Jörg Gessler de Buchdruck in Zweebrigge ingefiead.

### Neizeit

Inn de 1530'er Johre iss die Schadd midsammd demm ganze Ferschdedum evangelisch-ludderisch worr unn 1588 evangelisch-reformierd. Ersch noom Dreissischjährische Grieg sinn dann widder e paar Ludderaner unn Kadoligge dezukomm. Uff denne Heef rund um Zweebrigge hann seit dem 18. Johrhunnert viel dääfer gewohnt. Vunn denne sinn viel no Amerikaa gang, aa schpeder noch. Mitt de Franzesisch Revoluzzion hann di Franzose des Gebiet besetzd, de letschde Ferschd Karl II. Auguschd hadd misse flichde, unn Frankreich hadd des Gebiet 1798 annekdierd. 1815 iss Zweebrigge noom Wiener Kongress dann zum bayerische Rheinkreis geschlaa worr unn heid leids in Rhoiland-Palz. 

### Zwädde Weldgrieg
Im September 1939 waa die Schtadt in de "rohd Zoon" unn hadd misse evakuierd wern. Die Leid hann misse ihr Heiser unn ihr Vieh unn alles stehn unn leie losse unn mit eme Koffer mim Bus abfahre. Ersch e Johr schpeder hann se wieder heem komme dirfe. Am 14. März 1945 hann die Kanadia die ganz Schtadt in Grund unn Bodde bombardiert: 90% ware zerbombd, mee als wie in irschend er annere Schtadt in ganz Deidschland, unn e haufe Dode. - Noch kää Woch schbäda sinn die Amies inmarschiert. Ess alde Herzochsschloss iss dann in de 1960'er Johre wieder uffgebaut worr. In de 1960'er Johre ware vier Garnisone in Zweebrigge: Amies, Kanadier, Franzose unn Deitsche, so viel wie inn kenner annere Schtadt außer in Berlin.

## Weblinks
* Haaptblatt vunn de schdadd Zweebrigge